ཡང་ཁོང་གིས་བོད་རྒྱལ་བཙན་པའི་དུས་སྐབས་སུ་བོད་ཀྱི་མངའ་ཐང་རྒྱ་བསྐྱེད་ཀྱིས་དཀྱིལ་ཤར་ཨེ་ཤ་ཡའི་རྒྱལ་ཁབ་ཁག་ནང་ཁྱབ་ཡོད་པ་དང་།དུས་རབས་བཅུ་གསུམ་པའི་ནང་སོག་པོའི་རྒྱལ་བོ་ཀུབ་ལེ་ཁང་གི་དབུ་བླར་ས་སྐྱ་བ་ཆགས་པ།དེ་བཞིན་ཐང་རྒྱལ་རབས་སྐབས་བོད་དེ་རྒྱ་ནག་གི་ཁ་གཏད་གཅོག་ས་གཙོ་བོ་དེ་ཆགས་པ་སོགས་དང་།ལོ་རྒྱུས་ནང་བོད་དང་རྒྱ་ནག་གཉིས་ཀྱིས་ཕན་ཚུན་ལ་གནས་སྐབས་རིང་དབང་བསྒྱུར་བྱས་མྱོང་ཡོད་ན་ཡང་།ད་ལྟ་སྟོབས་ཆེན་རྒྱ་ནག་གིས་བོད་ལ་བཙན་འཛུལ་བྱས་ཡོད་པ་རེད།དེ་ལ་ཐབས་ཤེས་ཤིག་ཡོད་པ་ནི་རྒྱ་ནག་དང་གྲོས་མོལ་བརྒྱུད་གནད་དོན་སེལ་དགོས་ཀྱི་ཡོད་སྐོར་གསུངས་སོང་།མཇུག་ཏུ་བོད་མི་མང་སྤྱི་འཐུས་པདྨ་འབྱུང་གནས་ལགས་ཀྱིས་དབུ་མའི་ལམ་གྱི་སྐོར་ངོ་སྤྲོད་གནང་དོན།དབུ་མའི་ལམ་ནི་མཐའ་གཉིས་སུ་མ་ལྷུང་བ་ལ་ཟེར་དགོས་པ་དང་མཐའ་གཅིག་ནི་རང་བཙན་གཙང་མ་རྩོད་སྒྲུབ་དང་།མཐའ་གཞན་དེ་རྒྱ་ནག་གི་བོད་རང་སྐྱོང་ལྗོངས་དང་རྫོང་།ཁུལ་སོགས་ལ་བགོས་ཡོད་པ་མ་ཟད་བོད་ཀྱི་ས་ཆ་ཁ་ཤས་རྒྱ་ནག་གི་ཞིང་ཆེན་ཁག་ནང་བཞག་ཡོད་པ་དེ་གཉིས་ཀྱི་དབུས་ལ་དབུ་མའི་ལམ་ཟེར་ཀྱི་ཡོད་པ་དང་།འདི་ལྟ་བུའི་དགོངས་འཆར་ནི་ཐོག་མར་༧གོང་ས་རྒྱལ་བ་རིན་པོ་ཆེ་ལ་བྱུང་ཡོད་པ་དང་།ཕྱི་ལོ་༡༩༧༤ལོར་བོད་མི་མང་སྤྱི་འཐུས་ཚོགས་གཙོ་དང་ཚོགས་གཞོན་སོགས་ལ་བོད་མི་མང་ལ་དོན་དམ་གྱི་བདེ་སྐྱིད་ཅིག་བྱུང་ན།རྒྱ་ནག་འོག་བསྡད་ཀྱང་ཁྱད་པར་མེད་པའི་དགོངས་ཚུལ་བཞེས་ནས་དབུ་མའི་ལམ་གྱི་སྲིད་བྱུས་གཏན་འབེབ་གནང་བ་དང་།ཕྱི་ལོ་༡༩༨༨ཟླ་༦ཚེས་༡༥ཉིན་སི་ཊ་སི་བྷག་ཞི་བའི་དོན་ཚན་ལྔ་ཡུ་རོབ་གྲོས་ཚོགས་ནང་བཀའ་གནང་པ་རེད།བཀའ་མ་གནང་སྔོན་ནས་གངས་ཅན་སྐྱིད་གཞུང་དུ་བཀའ་བློན་རྣམ་པ་དང་སྤྱི་འཐུས་རྣམ་པ།ལས་བྱེད་དང་ས་གནས་སྐུ་ཚབ།དེ་བཞིན་ཚོགས་པ་ཁག་གི་སྐུ་ཚབ་དང་བོད་ནས་གསར་དུ་འབྱོར་བ་ཁག་གི་སྐུ་ཚབ་སོགས་ལ་དམིགས་བསལ་ཚོགས་ཆེན་ཞིག་བསྐུངས་ནས་ཞི་བའི་དོན་ཚན་ལྔ་དེ་ལ་དགོངས་ཚུལ་བཏོན་སྐབས།ཚོགས་བཅར་བ་སུས་ཀྱང་དེ་འགྲིག་གི་མེད་པའི་དགོངས་ཚུལ་གནང་མཁན་བྱུང་མེད་པ་རེད།དེ་བཞིན་ཕྱི་ལོ་༡༩༩༧ཟླ་༧ཚེས་༣༡ཉིན་བོད་མི་བཙན་བྱོལ་བ་དང་བོད་ནང་གི་ཆོལ་ཁ་གསུམ་ནས་ཞིང་པ་དང་ཚོང་པ་སོགས་སྤྱི་ཚོགས་ཀྱི་གནས་བབ་འདྲ་མིན་གྱི་མི་རྣམས་ལ་གང་ཐུབ་ཀྱིས་འོས་བསྡུ་བྱས་ཏེ།བརྒྱ་ཆ་༦༤ལྷག་ཙམ་གྱིས་དབུ་མའི་ལམ་མུ་མཐུད་དགོས་པའི་མང་མོས་འོས་བསྡུ་བྱུང་བ་སོགས་ཀྱིས་དབུ་མའི་ལམ་ནི་རྒྱ་ཆེ་མི་མང་གི་མངོན་འདོད་ཡིན་སྐོར་བརྗོད་སོང་།